KOMISIJOS REGLAMENTAS (ES) 2020/785

2020 m. birželio 9 d.

kuriuo dėl didžiausios leidžiamosios chromafenozido, fluometurono, pencikurono, sedaksano, tau-fluvalinato ir triazoksido liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji chromafenozido, fluometurono, pencikurono, sedaksano ir tau-fluvalinato liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Triazoksido DLK Reglamente (EB) Nr. 396/2005 nenustatyta ir, kadangi ši veiklioji medžiaga neįtraukta į to reglamento IV priedą, jai taikoma to reglamento 18 straipsnio 1 dalies b punkte nustatyta 0,01 mg/kg numatytoji vertė;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos dabartinės chromafenozido DLK peržiūros (2). Chromafenozido neleidžiama naudoti Sąjungoje ir jam netaikomi jokie leidžiamieji importo nuokrypiai. Tarnyba padarė išvadą, kad nustačius tokią DLK, kuri atitiktų nustatymo ribą, būtų užtikrintas pakankamas Sąjungos vartotojų apsaugos lygis. Todėl Reglamento (EB) Nr. 396/2005 II priede turėtų būti nustatyta konkrečią nustatymo ribą atitinkanti DLK;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės fluometurono DLK (3). Vilnamedžių sėklų atveju ji rekomendavo palikti nepakeistą nustatytą dabartinę DLK. Kitų šios medžiagos registracijos liudijimų nėra. Kadangi rizikos vartotojams nėra, Reglamento (EB) Nr. 396/2005 II priede tam produktui turėtų būti nustatyta esamo dydžio DLK;

(4) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės pencikurono DLK (4). Ji pasiūlė pakeisti liekanų apibrėžtį ir padarė išvadą, kad trūksta tam tikros informacijos apie visoms prekėms nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams atmesti negalima, Reglamento (EB) Nr. 396/2005 II priede turėtų būti nustatyta konkrečią nustatymo ribą atitinkanti DLK;

(5) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės sedaksano DLK (5). Ji pasiūlė pakeisti liekanų apibrėžtį ir rekomendavo palikti nustatytą dabartinę DLK. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta esamo dydžio DLK;

(6) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės tau-fluvalinato DLK (6). Ji pasiūlė pakeisti liekanų apibrėžtį ir rekomendavo sumažinti vyšnioms (saldžiosioms), daržinėms braškėms, burokėliams, morkoms, brokoliniams kopūstams, pupelėms (be ankščių), žirniams (be ankščių), sezamų sėkloms, rapsų sėkloms, vilnamedžių sėkloms, miežiams, sėjamosioms avižoms, kiaulėms (raumenims, riebalams, inkstams), inkstams (galvijų, avių, ožkų, arklinių šeimos gyvūnų) ir pienui (galvijų, avių, ožkų, arklių) nustatytą DLK. Kitų produktų atveju Tarnyba rekomendavo padidinti arba palikti nustatytą dabartinę DLK. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta esamo dydžio arba Tarnybos nustatyto dydžio DLK. Ji padarė išvadą, kad trūksta tam tikros informacijos apie agurkams, naminių paukščių riebalams ir naminių paukščių valgomiesiems subproduktams (išskyrus kepenis ir inkstus) nustatytą DLK ir kad rizikos valdytojai turi papildomai tai apsvarstyti. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(7) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos dabartinės triazoksido DLK (7). Ji rekomendavo sumažinti miežiams, sėjamosioms avižoms, rugiams ir paprastiesiems kviečiams nustatytą DLK. Kitų šios medžiagos registracijos liudijimų nėra. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta konkrečią nustatymo ribą atitinkanti arba Tarnybos nustatyto dydžio DLK;

(8) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems nenustatytas leidžiamasis importo nuokrypis ar kodekso didžiausios leidžiamosios liekanų koncentracijos (CXL) vertės, turėtų būti nustatyta tokia DLK, kurį atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(9) Komisija konsultavosi su Europos Sąjungos etaloninėmis laboratorijomis dėl pesticidų liekanų ir būtinybės pakoreguoti tam tikras nustatymo ribas. Dėl kelių medžiagų šios laboratorijos padarė išvadą, kad dėl technikos raidos tam tikroms prekėms reikia nustatyti konkrečias nustatymo ribas;

(10) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(11) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(12) todėl Reglamentas (EB) Nr. 396/2005 turėtų būti atitinkamai iš dalies pakeistas;

(13) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(14) prieš pradedant taikyti pakeistą DLK turėtų būti nustatytas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(15) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2021 m. sausio 6 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2021 m. sausio 6 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. birželio 9 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) Europos maisto saugos tarnyba; Reasoned opinion on the review of the existing maximum residue levels for chromafenozide according to Article 12 of Regulation (EC) No 396/2005. EFSA Journal 2019;17(1):5533.

(3) Europos maisto saugos tarnyba; Reasoned opinion on the review of the existing maximum residue levels for fluometuron according to Article 12 of Regulation (EC) No 396/2005. EFSA Journal 2019;17(1):5560.

(4) Europos maisto saugos tarnyba; Reasoned opinion on the review of the existing maximum residue levels for pencycuron according to Article 12 of Regulation (EC) No 396/2005. EFSA Journal 2018;16(12):5518.

(5) Europos maisto saugos tarnyba; Reasoned opinion on the review of the existing maximum residue levels for sedaxane according to Article 12 of Regulation (EC) No 396/2005. EFSA Journal 2019;17(1):5544.

(6) Europos maisto saugos tarnyba; Reasoned opinion on the review of the existing maximum residue levels for tau-fluvalinate according to Article 12 of Regulation (EC) No 396/2005. EFSA Journal 2018;16(11):5475.

(7) Europos maisto saugos tarnyba; Reasoned opinion on the review of the existing maximum residue levels for triazoxide according to Article 12 of Regulation (EC) No 396/2005. EFSA Journal 2019;17(1):5525.